钦定古今图书集成/理学汇编/文学典/第113卷 > 钱明相
## 钦定古今图书集成/理学汇编/文学典/第113卷 > 钱明相

按《列朝诗集》：明相字希哲，通州人。博文修行，为诸生祭酒。而深于诗律，秾厚停稳，其言蔼如也。与先宫保
为缟纻之交，每偕顾公子懋贤及其徒李生元遇，逾
狼五山渡江过访，相留判年，犹未忍去。谦益幼侍侧，
见其长身耸肩，仪观修整，与先宫保酌酒论文，陶陶
永夕。先宫保尝指扇头诗命谦益曰：“钱伯，淮海之诗
人也，汝其识之。”先生殁，无子，先宫保哭之，过时而悲，
去今五十馀年矣。戊子秋，金陵客舍阅《广陵诗》，得先
生诗一卷。灯下展读，涕泪渍纸，遂手录而存之，庶几
柳子厚、石表先友之意，亦以见吾先宫保之知诗，不
妄为许可也。